Príloha

Deklarácia Štokholmského medzinárodného fóra o holokauste
Štokholmské medzinárodné fórum o holokauste – 
Konferencia o vzdelávaní, zachovaní pamiatky a výskume
 Štokholm 26. – 28. január 2000

My, vrcholní zástupcovia vlád na Štokholmskom medzinárodnom fóre o holokauste vyhlasujeme:

1. Holokaust (šoa) otriasol základmi civilizácie. Vo svojej bezpríkladnosti bude mať vždy univerzálny význam. Aj po pol storočí ostáva udalosťou nie tak vzdialenou a tí, čo ju prežili, stále môžu prinášať svedectvo o hrôzach, ktoré zasiahli židovský národ. Nezmazateľnú jazvu zanechalo na Európe aj hrôzostrašné utrpenie miliónov ďalších obetí nacistov.

2. Rozsah holokaustu plánovaného a uskutočneného nacistami, musí byť navždy zachovaný v našej kolektívnej pamäti. Nezištné obetovanie sa tých, ktorí nacizmu odporovali a niekedy aj položili vlastné životy, aby ochránili alebo zachránili obete holokaustu, musí tiež byť zapísané v našich srdciach. Hĺbka tých hrôz a veľkosť ich hrdinstva môžu byť pre nás meradlom chápania ľudskej schopnosti konať dobro, či zlo.

3. Keďže ľudstvo je stále poznačené genocídou, etnickými čistkami, rasizmom, antisemitizmom a xenofóbiou, nesie medzinárodné spoločenstvo obrovskú zodpovednosť bojovať proti tomuto zlu. Spoločne musíme potvrdzovať strašnú pravdu o holokauste proti tým, ktorí ju odmietajú. Musíme posilniť morálny záväzok našich národov a politický záväzok našich vlád, s cieľom zabezpečiť, aby budúce generácie dokázali pochopiť príčiny holokaustu a reflektovať ich dôsledky.

4. Zaväzujeme sa posilniť naše snahy o podporu vzdelávania, zachovávania pamiatky a výskumu o holokauste v tých krajinách, ktoré už vykonali na tomto poli veľa, ako aj v tých, ktoré sa rozhodnú pripojiť k tomuto úsiliu.

5. Spoločne sa zaväzujeme podporovať štúdium holokaustu vo všetkých jeho dimenziách. Budeme podporovať vzdelávanie o holokauste v našich spoločenstvách, v školách a na univerzitách a v ďalších  inštitúciách.

6. Spoločne sa zaväzujeme sláviť pamiatku obetí holokaustu a ctiť si tých, ktorí sa proti nemu postavili. Budeme podporovať vhodné formy pripomínania si holokaustu v našich krajinách vrátane výročného Dňa pamiatky holokaustu. 

7. Spoločne sa zaväzujeme vniesť svetlo do stále temných zakutí holokaustu. Podnikneme všetky nevyhnutné kroky, aby sme umožnili sprístupnenie archívov, s cieľom zabezpečiť pre výskumníkov dostupnosť všetkých dokumentov týkajúcich sa holokaustu.

8. Je určujúce, že na tejto prvej veľkej medzinárodnej konferencii nového tisícročia bol prijatý záväzok zasadiť semienko lepšej budúcnosti do horkej pôdy minulosti. Súcitíme s obeťami utrpenia a ich zápas je pre nás inšpiráciou. Naším záväzkom musí byť pripomínanie si obetí, ktoré zahynuli, rešpekt voči tým, ktorí prežili a sú stále s nami a opätovné potvrdenie spoločnej túžby ľudstva po vzájomnom porozumení a spravodlivosti.